આજની દરેક ગૃહિણીઓને સમય સાથે ચાલવું નહી પણ દોડવું પડે છે. ગૃહિણીઓએ સમયની સાથેસાથે કામ કરવું પડે છે. જેમ સમય પોતાનું કામ કરે છે એ જ રીતે ગૃહિણીઓ પણ તેની સાથે કામ કરે છે. સમય અટકે તો બધુ થંભી જાય છે એ જ રીતે ગૃહિણી અટકે તો સંસાર થંભી જાય છે. જ્યારે ગૃહિણી દોડે ત્યારે ફરી સંસાર ચાલતો થઇ જાય છે. ગૃહિણી જો આ જ રીતે સમયની સાથે સમજદાર અને બુદ્ધિશાળી બને ત્યારે એવું લાગે છે કે જાણે દરેક વસ્તુ તેના હાથમાં છે. ગૃહિણીઓએ પોતાના કામ સાથે ટાઇમ મેનેજમેન્ટ કરીને ચાલવું પડે છે. જો તમે ટાઇમ મેેનેજમેન્ટ કરીને ચાલશો તો તમારે જીવનમાં ક્યાંય પાછું નહી પડવુ પડે અને સાથે જ તમારી લાઇફ પણ સરળ થઇ જશે. ઘણીવાર એવું થાય છે કે સ્ત્રીઓ ઉતાવળ કરવામાં પોતાનું કામ બગાડી નાખે છે. એમને એવું લાગે કે એ બરાબર કામ કરે છે પણ ધ્યાનથી જોવા જઇએ ત્યારે ખબર પડે કે કામ કરવાની બરાબર પદ્ધતિ નથી. કામ કરવા માટે ઝડપ નહીં પણ ટેક્નિકનો ઉપયોગ કરવો જોઇએ. આવું કરવાથી કામ ઝડપી અને સરળ થશે અને તમે વ્યવસ્થિત પણ લાગશો. ટેક્નિકથી કામ કરવા માટે જેટલાં ઉપકરણો તમારી પાસે છે તેને ઉપયોગમાં લો. જેમ કે કપડાં તમે મશીનમાં ધોવા મૂકી દો અને ત્યારબાદ એક ગેસ પર કૂકર ચડાવી દો અને બીજા પર ચા મૂકી દો. એ થાય ત્યાં સુધીમાં તમે ઘરમાં કચરો કાઢી લો. જેથી તમે બીજા કામને પણ સમય આપી શકશો. ઘણીવાર સ્ત્રીઓ બધા કામો અલગઅલગ કરીને ઝડપ કરવા જતી હોય છે પરંતુ આમ કરવા જતાં થાકી જાય છે.